CCXCV.  Monasterii Theloniensis protectionem suscipit disciplinamque Praemonstratensem ac bona confirmat.   (Anno 1148, April. Apud Claramvallem.)  [HUGO,  Vie de S. Norbert,  134, teste BREQUIGNY, Table chron., III, 145.] CCXCVI.  Ad A. [Alfonsum] Hispaniarum regem.--Toletanum primatum confirmat.   (Anno 1148, Apr. 27.) [MANSI,  Concil.,  XXI, 672.]
Author: Eugenius III

In pastorum specula, disponente Domino, constituti, Catholicos principes et reges terrarum, maxime illos qui B. Petro, ejusque S. R. E. fideliter adhaerere noscuntur, paterna debemus affectione diligere et suam eis justitiam ex injuncto nobis officio conservare. Neque enim de te, reverendissime in Domino fili, nobis fuit quandoque voluntas, ut honorem vel dignitatem tuam, seu justitiam regni tibi a Domino commissi minuere in aliquo deberemus: praecipue cum tempore antecessorum nostrorum et nostro, te obedientem apostolicae sedi fuisse noverimus et devotum. Quod utique attendentes, petitiones tuas pro expeditione contra infidelium tyrannidem facienda, libenter admisimus: et ad hoc ipsum faciendum in posterum cum honore Domini paternae sumus charitatis debito praeparati. Dignum est igitur de caetero, ut a querimonia tua desistas: in eo videlicet quod a Portugalensium duce nos aliquid recepisse vel ei etiam concessisse, quorum nescimus persuasionibus opinatus es, unde jura regni tui debeant imminui, vel auferri, vel perpetuo injuria irrogari. Nos siquidem amorem, et devotionem avi tui recolendae memoriae Adelfonsi, celeberrimi tunc temporis in Hispaniarum partibus regis, erga Romanam Ecclesiam, nostris oculis proponentes, et pro victoria contra inimicos Christianae fidei tibi a Domino Deo Sabaoth misericorditer praestita plurimum exsultantes in Domino: spirituali tibi sinceritate dilectionis astringimur; et ad providendum regiae serenitati tuae ac tuis haeredibus, in quibus secundum Dominum possumus, propensius animamur. Praeterea, ut Bracarensis episcopus et ejus suffraganei, Toletano archiepiscopo tanquam suo primati obediant, sancte a praedecessoribus nostris mandatum est, ita et nos per scripta nostra mandavimus et volumus observari: qui nimirum pro eo quod eidem Toletano in hoc non obsequitur, suspensionis tenetur sententia innodatus. Tua itaque interest sic in beati Petri obsequio et devotione persistere, atque ad subjungandas barbaras nationes cum Domini auxilio laborare, ita et Ecclesias et ecclesiasticas personas venerari et diligere, ut in actionibus tuis ille, per quem reges regnant, abundantius honoretur, et mater tua S. R. E. de tanto filio et de tam catholico principe amplius gaudeat et exsultet.

Ad haec nobilitati tuae notum fieri volumus, quod Cauriensem episcopum nobiscum duximus retinendum, tum quia in ecclesia, quae sibi commissa est, gravi inopia, sicut accepimus, premebatur, et officium suum ibi exercere utiliter non poterat: tum quia confidimus quod munificentia tua suis debeat necessitatibus honestius providere. Ad indicium autem bonae voluntatis et gratiae nostrae circa te, rosam auream, quam in signum passionis et resurrectionis Jesu Christi Domini nostri, Dominica qua cantatur Laetare, Jerusalem, singulis annis Romanus portare pontifex consuevit, serenitati tuae per venerabilem fratrem nostrum B. Segoviensem episcopum providimus transmittendam: ut ejusdem rosae memoria incitatus, ea quae desunt passionum Christi in corpore tuo complere cum Domini auxilio satagas; et ipsius solatiante clementia debeas ad resurrectionis gloriam pervenire. Quia vero episcopos et abbates regni tui ad vocationem nostram, tanquam devotus et humilis filius, Remensi interesse concilio voluisti: benevolentiae tuae gratias exhibentes, precum tuarum consideratione devicti, eos, qui non venerunt, a suspensionis sententia relaxamus. Datum in territorio Lingonensi, V Kal. Maii.